abbreviation: LItLTV

pdf_content: 870.100 - Lescha introductiva tar la lescha federala davart il traffic sin via (LItLTV)    870.100   Lescha introductiva tar la lescha federala davart il traffic  sin via (LItLTV)  dals 11-06-2008 (versiun dals 01-01-2019)  Il cussegl grond dal chantun Grischun1),  sa basond sin l'art. 31 da la constituziun chantunala2) e sin ils art. 3 e 106 da la lescha  federala davart il traffic sin via dals 19 da december 19583), suenter avair gì invista da la missiva da la regenza dals 26 da favrer 20084),  concluda:  1. Disposiziuns generalas  Art.  1 Delegaziun d'incumbensas 1 La regenza po delegar tschertas incumbensas en il sectur dal dretg davart il traffic   sin via ad organisaziuns privatas.  Art.  2 * …  Art.  3 Infurmaziuns 1 La persuna che posseda in vehichel è obligada d'infurmar la polizia, tgi che manava  il vehichel u a tgi ch'el era vegnì surlaschà. Questa obligaziun da dar infurmaziuns   croda, sche la premissa dal dretg da refusar da dar perditga tenor la lescha davart la  procedura penala5) è ademplida.  1) PCG 2007/2008, 581 2) DG 110.100 3) CS 741.01 4) pagina 793 5) DG 350.000  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm https://www.gr-lex.gr.ch/data/350.000/rm http://db.clex.ch/link/Bund/741.01/rm   870.100    Art.  3a * Communicaziun da datas a la polizia chantunala 1 L'uffizi per il traffic sin via communitgescha a la polizia chantunala las persunalias  da persunas, da las qualas è vegnì retratg il permiss d'emprender da manischar u il   permiss da manischar.  Art.  4 Allontanament da vehichels 1 Sin donn e cust da la persuna che posseda u che maina il vehichel po la polizia  laschar allontanar vehichels che impedeschan il traffic u ch'èn vegnids parcads en  moda illegala, sche la persuna respectiva na po betg vegnir cuntanschida a temp util.  Art.  5 Viadis uffizials 1   Per ademplir incumbensas publicas è il traffic motorisà permess sin tut il territori  chantunal, e quai senza ch'i stoppia vegnir dumandada ina permissiun. La regenza   regla ils detagls.   2. Regulaziun dal traffic  Art.  6 Cumpetenzas e proceduras 1. vias chantunalas  1 L'autoritad chantunala relascha ils scumonds da traffic, las restricziuns da traffic e  las autras ordinaziuns per reglar il traffic sin las vias chantunalas. 2 Sche er vias communalas èn pertutgadas d'ina regulaziun chantunala dal traffic, sto  l'emprim vegnir tadlada l'autoritad communala.  Art.  7 2. vias communalas 1 La  vischnanca  regla  il  traffic  local  sin  vias  communalas  cun  excepziun  da  las  limitaziuns da la sveltezza. Ordinaziuns da traffic èn suttamessas al consentiment da  l'autoritad chantunala. * 2 Ordinaziuns da traffic cun signals da prescripziun u da precedenza ston l'emprim  vegnir approvadas da l'autoritad chantunala. Suenter l'approvaziun sto la vischnanca  exponer publicamain l'ordinaziun da traffic previsa, e quai durant 30 dis. Suenter  l'examinaziun  da  las  objecziuns  e  da  las  posiziuns  ch'èn  entradas  decida  la  vischnanca e publitgescha il conclus. 3 A vischnancas  che  han  organisà  correspundentamain  ils  fatgs  da  polizia  e  da   construcziun po la regenza permetter da reglar e da signalisar independentamain il  traffic  entaifer  ils  cunfins  communals.  Resalvada  è  la  signalisaziun  da  las  vias  chantunalas.  2       870.100   Art.  8 Permissiuns d'access 1 Sin  las  vias  publicas  ch'èn  serradas  per  il  traffic  motorisà  sto  vegnir  permess   l'access liber a la proprietaria u al proprietari da la via fin a l'agen domicil u fin a   l'atgna fatschenta, sche la construcziun tecnica da la via permetta quai. L'access po  vegnir  restrenschì  a  vehichels  a  motor  levs  ed a  motos  sco er  a  tscherts  temps.  Ulteriuras excepziuns ston vegnir regladas en in relasch. 2 Per dar la permissiun po vegnir pretendida ina taxa. 3 A norma da la capacitad da chargia, da la frequentaziun e da la lunghezza da la via   sco er dal pais total dal vehichel po la permissiun per vehichels a motor grevs vegnir   fatga dependenta da contribuziuns al mantegniment supplementar da la via.  Art.  9 Servetschs dal traffic da lavur e servetschs privats 1 Per reglar il traffic dovran ils servetschs dal traffic da lavur ed ils servetschs privats   ina scolaziun adequata ed ina permissiun correspundenta da l'autoritad chantunala.  3. Taglia da traffic e taxas  Art.  10 Taglia da traffic 1. vehichels a motor  1 Per ils vehichels a motor e per ils chars annexs ch'èn immatriculads en il chantun  paja la possessura u il possessur annualmain ina taglia da traffic. 2 La taglia  vegn  da princip calculada tenor la cilindrada u tenor  il  pais  total  dal  vehichel,  premess  ch'i  na  stoppian  betg  vegnir  applitgadas  tariffas  fixas  en  cas  spezials. 3 La  taglia  importa  maximalmain  3000 francs  per  vehichels  ch'èn  suttamess  a  la  taglia tenor la cilindrada e maximalmain 5000 francs per vehichels ch'èn suttamess a   la taglia tenor il pais total. 4 Il cussegl grond fixescha las tariffas da taglia en il rom da l'alinea 3. El decida, tge  criteri da calculaziun che sto vegnir applitgà per ils differents vehichels.  Art.  11 2. velos e velos a motor 1 Per metter en circulaziun velos e velos a motor vegn incassada ina taxa annuala.  Ella vegn agiuntada a la premia da l'assicuranza obligatorica da responsabladad che  sto  vegnir  fatga  dal  chantun  u  d'ina  assicuranza  da  responsabladad  privata  ed  importa maximalmain 2 francs per velos e maximalmain 50 francs per velos a motor.  Art.  12 Liberaziun da taglia 1 Per ils suandants vehichels na vegnan betg incassadas taglias da traffic: a) vehichels dal chantun;   3     870.100    b) vehichels  d'intervenziun  che  vegnan  duvrads  d'instituziuns  da  la  segirezza  publica;  c) vehichels  d'intervenziun  che  vegnan  duvrads  d'instituziuns  dals  fatgs  da  sanadad e dals fatgs socials e ch'èn renconuschidas dal chantun;  d) in vehichel  per possessura u per possessur,  sch'ella  u sch'el  ubain sche lur  confamigliaras  u  sche  lur  confamigliars  èn  dependents  da  quest  vehichel   pervia d'ina restricziun permanenta da la sanadad e sche quest vehichel vegn  duvrà surtut per quest motiv.  e) * vehichels a motor da lavur che ston per regla vegnir transportads al lieu nua   ch'els vegnan duvrads.  Art.  13 Reducziun da la taglia 1 La taglia da traffic vegn reducida fin 50 pertschient per: a) vehichels communals che n'èn betg liberads da la taglia da traffic; b) vehichels en il servetsch public, ch'èn endrizzads spezialmain per quest intent   e che vegnan duvrads per quest intent; c) in vehichel  per possessura u per possessur,  sch'ella  u sch'el  ubain sche lur   confamigliaras  u  sche  lur  confamigliars  èn  dependents  da  quest  vehichel   pervia d'ina restricziun permanenta da la sanadad, sche quest vehichel na vegn   dentant betg duvrà surtut per quest motiv.  2 Per  vehichels  a  motor  cun  sistems  da  tracziun  convenziunals  u  alternativs  che  chaschunan paucas emissiuns vegn concedida ina reducziun da 60 fin 80 pertschient. 3 La regenza regla ils detagls e fixescha las tariffas da reducziun respectivas.  Art.  14 Taxas 1 La  regenza  fixescha  las  taxas  per  documents,  per  examens,  per  permissiuns  spezialas e per ulteriurs servetschs che vegnan prestads sin basa da la legislaziun  davart il traffic sin via. Las taxas importan en il cas singul maximalmain 2000 francs   e ston vegnir pajadas da las persunas che retschaivan las prestaziuns. Sche la lavur è  spezialmain gronda, s'augmenta il rom da las taxas a 10 000 francs.  4. Disposiziuns penalas e procedura  Art.  15 Smanatscha da chasti 1 Surpassaments da disposiziuns da questa lescha u da prescripziuns ch'èn vegnidas  relaschadas  sin  basa  da  questa  lescha  vegnan  chastiads  cun  ina  multa  fin  1000  francs. 2 … *  Art.  16 * …  4       870.100   Art.  17 * …  Art.  18 * …  Art.  19 Procedura da multas disciplinaras en il traffic sin via 1 La procedura da multas disciplinaras vegn exequida da la polizia chantunala e da  las vischnancas ch'èn autorisadas da far quai. 2 Il departament fixescha, tge vischnancas che survegnan questa autorisaziun ed en  tge dimensiun. 3 Tenor basegn e cunter ina indemnisaziun organisescha la polizia chantunala curs  d'instrucziun  davart  l'applicaziun  da la  procedura  da multas  disciplinaras  per  las  vischnancas. Il curs da basa sco er ils curs da repetiziun èn obligatorics.  5. Giurisdicziun  Art.  20 Recurs tar la regenza * 1 Cunter  decisiuns  da  vischnancas  ch'èn  autorisadas  da  reglar  e  da  signalisar   independentamain  il  traffic  sin  basa  da  l'artitgel 7 alinea 3,  po  vegnir  fatg  directamain recurs tar la regenza.  Art.  21 * …  6. Disposiziuns finalas  Art.  22 Midadas da relaschs1)  Art.  23 Dretg transitoric 1 Proceduras pendentas vegnan manadas tenor il dretg vertent er suenter che questa  lescha è entrada en vigur. 2 La procedura da meds legals sa drizza tenor il dretg nov, sch'il termin per il med  legal n'è betg anc scadì il mument ch'il dretg nov entra en vigur.  Art.  24 Referendum, entrada en vigur 1 Questa lescha è suttamessa al referendum facultativ2).  1) Las midadas dal dretg vertent na vegnan betg inditgadas. 2) Il termin da referendum è scadì ils 17 da settember 2008, entaifer quest termin n'èn vegnids   inoltrads nagins referendums.    5     870.100    2 La regenza fixescha il termin da l'entrada en vigur3) da questa lescha.  3) messa en vigur cun CR dals 8 da december 2008 per il 1. da schaner 2009  6       870.100   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 11-06-2008 01-01-2009 relasch emprima versiun - 16-06-2010 01-01-2011 Art. 2 aboliziun 2010, 2413 16-06-2010 01-01-2011 Art. 7 al. 1 midada 2010, 2413 16-06-2010 01-01-2011 Art. 15 al. 2 aboliziun 2010, 2413 16-06-2010 01-01-2011 Art. 16 aboliziun 2010, 2413 16-06-2010 01-01-2011 Art. 17 aboliziun 2010, 2413 16-06-2010 01-01-2011 Art. 18 aboliziun 2010, 2413 16-06-2010 01-01-2011 Art. 20 midada dal titel 2010, 2413 16-06-2010 01-01-2011 Art. 21 aboliziun 2010, 2413 28-08-2013 01-01-2014 Art. 12 al. 1, e) integraziun - 31-08-2018 01-01-2019 Art. 3a integraziun 2018-023   7     870.100    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 11-06-2008 01-01-2009 emprima versiun - Art. 2 16-06-2010 01-01-2011 aboliziun 2010, 2413 Art. 3a 31-08-2018 01-01-2019 integraziun 2018-023 Art. 7 al. 1 16-06-2010 01-01-2011 midada 2010, 2413 Art. 12 al. 1, e) 28-08-2013 01-01-2014 integraziun - Art. 15 al. 2 16-06-2010 01-01-2011 aboliziun 2010, 2413 Art. 16 16-06-2010 01-01-2011 aboliziun 2010, 2413 Art. 17 16-06-2010 01-01-2011 aboliziun 2010, 2413 Art. 18 16-06-2010 01-01-2011 aboliziun 2010, 2413 Art. 20 16-06-2010 01-01-2011 midada dal titel 2010, 2413 Art. 21 16-06-2010 01-01-2011 aboliziun 2010, 2413  8     	1. Disposiziuns generalas 	Art. 1 Delegaziun d'incumbensas 	Art. 2 * … 	Art. 3 Infurmaziuns 	Art. 3a * Communicaziun da datas a la polizia chantunala 	Art. 4 Allontanament da vehichels 	Art. 5 Viadis uffizials  	2. Regulaziun dal traffic 	Art. 6 Cumpetenzas e proceduras 1. vias chantunalas 	Art. 7 2. vias communalas 	Art. 8 Permissiuns d'access 	Art. 9 Servetschs dal traffic da lavur e servetschs privats  	3. Taglia da traffic e taxas 	Art. 10 Taglia da traffic 1. vehichels a motor 	Art. 11 2. velos e velos a motor 	Art. 12 Liberaziun da taglia 	Art. 13 Reducziun da la taglia 	Art. 14 Taxas  	4. Disposiziuns penalas e procedura 	Art. 15 Smanatscha da chasti 	Art. 16 * … 	Art. 17 * … 	Art. 18 * … 	Art. 19 Procedura da multas disciplinaras en il traffic sin via  	5. Giurisdicziun 	Art. 20 Recurs tar la regenza * 	Art. 21 * …  	6. Disposiziuns finalas 	Art. 22 Midadas da relaschs) 	Art. 23 Dretg transitoric 	Art. 24 Referendum, entrada en vigur   		2018-12-20T18:06:50+0100 	"7001 Chur" 	"Gesetzessammlung Kanton Graubünden"


canton: gr

abbreviation: ORtLItLTV

pdf_content: 870.110 - Ordinaziun tar la lescha introductiva tar la lescha federala davart il traffic sin via (ORtLItLTV)    870.110   Ordinaziun tar la lescha introductiva tar la lescha federala  davart il traffic sin via (ORtLItLTV)  dals 08-12-2008 (versiun dals 01-01-2023)  sa basond sin l'art. 45 al. 1 da la constituziun chantunala1)  relaschada da la regenza ils 8 da december 2008  1. Cumpetenzas  Art.  1 Regenza 1 Per las vias chantunalas fixescha la regenza las limitas maximalas che pon vegnir  responsadas ord vista da la tecnica da traffic e da construcziun areguard las mesiras  ed areguard ils  pais  dals  vehichels.  Ella  fixescha ils  geners  da vehichels  che na  dastgan betg circular u che dastgan circular mo temporarmain sin tscherts trajects da  vias. 2 En connex cun projects chantunals ch'ella approvescha sezza, en spezial projects  chantunals  da sanaziun cunter  la  canera,  ordinescha ella limitaziuns da sveltezza  tenor l'artitgel 32 da la Lescha federala davart il traffic sin via2) sin tut las vias dal  territori chantunal. *  Art.  2 Departament 1 Il departament da giustia, segirezza e sanadad è l'autoritad cumpetenta per: * a) * la permissiun da tut las occurrenzas da sport a motor e da las occurrenzas da   ciclissem d'impurtanza surregiunala en il  senn da l'artitgel 52 da la Lescha  federala davart il traffic sin via3).  b) * …  1) DG 110.100 2) CS 741.01 3) CS 741.01 * tabellas da las modificaziuns a la fin dal relasch    1   https://www.gr-lex.gr.ch/data/110.100/rm http://db.clex.ch/link/Bund/741.01/rm http://db.clex.ch/link/Bund/741.01/rm   870.110    Art.  3 Uffizi per il traffic sin via 1 L'uffizi per il traffic sin via: a) exequescha – uschenavant ch'i  n'è betg reglà explicitamain insatge auter  –    quai che croda tenor la legislaziun federala en la cumpetenza dal chantun u   d'ina autoritad;  b) è cumpetent per imponer e per incassar las taglias da traffic e la taxa sin il  traffic da camiuns pesants;  c) dat la permissiun per vehichels, per transports e per viadis excepziunals sin   trajects da vias cun restricziuns da pais signalisadas;  d) * …  Art.  4 Polizia chantunala 1. regulaziun dal traffic  1 La polizia chantunala è l'autoritad chantunala per: a) la regulaziun dal traffic en il senn da l'artitgel 6 alinea 1 LItLTV2) sco er la   signalisaziun da las vias chantunalas en il senn da l'artitgel 7 alinea 3 LItLTV,  uschenavant ch'i n'è betg cumpetenta in'autra autoritad;  b) il consentiment ad ulteriurs signals ed ad ulteriuras marcaziuns en il senn da  l'artitgel 7 alinea 1 LItLTV;  c) l'approvaziun da signals e da marcaziuns sin vias communalas en il senn da  l'artitgel 7 alinea 2 LItLTV;  d) * la permissiun da servetschs dal traffic da lavur e da servetschs privats en il   senn da l'artitgel 9 LItLTV;  e) * l'ordinaziun da tut las limitaziuns da sveltezza tenor l'artitgel 32 da la Lescha  federala davart il traffic sin via3) sin tut las vias dal territori chantunal, che na  tutgan betg en la cumpetenza da la Regenza.  2 Ella è ultra da quai cumpetenta per: a) la permissiun d'occurrenzas da ciclissem d'impurtanza regiunala; b) la surveglianza da la signalisaziun sin via – en il  senn da l'artitgel  105 da   l'ordinaziun davart la signalisaziun da las vias (OSV)4) – sco er la surveglianza  da las marcaziuns;  c) l'ordinaziun da marcaziuns spezialas cun caracter da prescripziun, en spezial  lingias da segirezza, sdrivlas melnas, plazzas da parcar, barrieras e barricadas   sin  tut  ils  trajects  da  via  entaifer  ed  ordaifer  il  vitg  en  il  senn  da  l'artitgel 101 alinea 2 OSV;  d) il consentiment per amplas da traffic entaifer ed ordaifer il vitg.  2) DG 870.100 3) CS 741.01 4) CS 741.21  2    http://db.clex.ch/link/Bund/741.21/rm http://db.clex.ch/link/Bund/741.01/rm https://www.gr-lex.gr.ch/data/870.100/rm    870.110   Art.  5 2. permissiuns excepziunalas 1 Uschenavant  ch'i  n'è  betg  reglà  explicitamain  insatge  auter,  conceda  la  polizia  chantunala  las  permissiuns  excepziunalas  ch'èn  previsas  tenor  il  dretg  federal  e  chantunal. Ella è en spezial cumpetenta per excepziuns: a) dal scumond da charrar la dumengia e la notg; b) da la ladezza maximala sin tscherts trajects da vias sco er dal scumond per    chars annexs; c) da la ladezza maximala dad autocars en il traffic da lingia; d) per pudair charrar cun rauba privlusa sin trajects serrads.  Art.  6 3. temp da lavur e da paus da las manischunzas e dals manischunzs  professiunals da vehichels a motor  1 La polizia chantunala exequescha las ordinaziuns davart il temp da lavur e da paus  da  las  manischunzas  e  dals  manischunzs  professiunals  da  vehichels  a  motor  (ordinaziun  davart  ils  chauffeurs,  OLR  12)) sco  er  da  las  manischunzas  e  dals  manischunzs professiunals da vehichels levs per transportar persunas e da vehichels  grevs da persunas (OLR 23)). 2 L'uffizi  per  il  traffic  sin  via  consegna  ils  cudeschs  da  lavur  ed  ils  ulteriurs  formulars e metta a disposiziun las datas necessarias a la polizia chantunala.  Art.  7 4. transport da rauba privlusa sin via 1 La polizia chantunala exequescha l'ordinaziun davart il transport da rauba privlusa  sin via (SDR)4).  Art.  8 5. mesiras 1 La  polizia  chantunala  ed  ils  organs  da  polizia  ch'èn  autorisads  per  quai  èn  cumpetents  da  retrair  immediatamain  ils  documents  da  l'auto  ed  ils  permiss  da  manischar en il senn da la legislaziun federala.  Art.  8a * Uffizi da construcziun bassa 1 L'Uffizi da construcziun bassa po dar scleriments a persunas che giavischan ina  permissiun speziala per vehichels excepziunals u per vehichels che divergeschan da   las  prescripziuns legalas  concernent  la  massa,  concernent  il  pais,  concernent  las   dimensiuns u concernent il radius, sch'i dovra per quest intent previsiblamain ina  controlla posteriura da la statica da las construcziuns artifizialas.  2) CS 822.221 3) CS 822.222 4) CS 741.621   3   http://db.clex.ch/link/Bund/741.621/rm http://db.clex.ch/link/Bund/822.222/rm http://db.clex.ch/link/Bund/822.221/rm   870.110    Art.  9 Departament da finanzas e vischnancas 1 Il  Departament  da  finanzas  e  vischnancas  fa  in'assicuranza  da  responsabladad  collectiva per ils vehichels e per ils velos a motor cun attests d'in di. *  2. Viadis uffizials  Art.  10 Execuziun d'incumbensas publicas 1 Viadis uffizials da la polizia, da las organisaziuns da salvament, dals pumpiers, da  la dustanza d'ieli, dal mantegniment da las vias, dals organs da chatscha e da pestga,  dal servetsch forestal sco er dals organs giudizials èn permess sin tut las vias dal   territori chantunal ed en il terren sin agen ristg. 2 Il medem vala per vehichels a motor da tut gener che vegnan duvrads dal chantun u  da las vischnancas per acziuns d'agid en il rom da la gestiun d'eveniments.  3. Taglias da traffic  Art.  11 Modus da pajament 1 La taglia da traffic vegn incassada anticipadamain. Ella scada cun la facturaziun e  sto vegnir pajada entaifer 30 dis. 2 Las possessuras ed ils possessurs da vehichels èn obligads da pajar la taglia fin a la   restituziun  dal  numer  d'immatriculaziun,  fin  a  l'annullaziun  dals  documents  dal  vehichel u fin a la publicaziun da la liberaziun da taglia en il RIPOL. 3 Pajaments e bunificaziuns vegnan scuntrads cun ils quints averts. 4 I na vegnan ni pajads tschains da bunificaziun ni mess a quint tschains da retard.  Art.  12 Numers d'immatriculaziun transferibels 1 La taglia da traffic per numers d'immatriculaziun transferibels sa drizza tenor il   vehichel  che  quinta  dapli.  Per  mintga  ulteriur  vehichel  vegnan  incassads  20  pertschient da la taglia correspundenta. 2 Maschinas  da  lavur,  chars  da  lavur  e  chars  annexs  da  lavur  èn  suttamess  a  l'imposiziun cumplaina er cun numers d'immatriculaziun transferibels.  Art.  13 Calculaziun da las taglias da traffic 1 Per la calculaziun da la taglia da traffic è decisiv l'onn chalendar. 2 La taglia da traffic vegn incassada a partir  da la data da valaivladad da l'attest   d'assicuranza u a partir da la data da consegna respectivamain da distribuziun dals   numers d'immatriculaziun. Ella vegn messa a quint mintgamai fin la fin da l'onn  chalendar.  4       870.110   3 Ella importa 100 pertschient per 365 dis e sa reducescha en cas d'ina durada pli   curta da l'immatriculaziun dal vehichel per in 365avel per di. 4 En cas d'ina midada dal vehichel vegn il di da la transcripziun mess a quint al nov  vehichel.  Art.  14 Restituziun 1 Sch'in  vehichel  vegn  mess  ord  funcziun  durant  l'onn  chalendar,  deponind  ils   numers d'immatriculaziun u – en cas da numers d'immatriculaziun transferibels –  annullond  ils  documents  dal  vehichel,  vegnan  las  taglias  da  traffic,  ch'èn  gia  vegnidas pajadas, restituidas suenter las avair scuntrà cun posiziuns avertas e suenter  avair deducì eventualas spesas da mandat. * 2 Il dretg da restituziun vegn calculà – applitgond l'artitgel 13 alinea 3 confurm al  senn  – a  partir  dal  di  suenter  il  di  dal  deposit  dals  numers  d'immatriculaziun u  suenter il di da l'annullaziun dals documents dal vehichel. 3 Sch'ils numers d'immatriculaziun vegnan deponids per posta, è il bul postal decisiv.   Sche quel è illegibel, vala il di avant il di che l'uffizi per il traffic sin via ha survegnì  ils numers d'immatriculaziun.  Art.  15 Reducziun d'uffizi 1 La taglia da traffic vegn reducida: a) * per 60 pertschient per vehichels a motor levs cun ina svapur maximala da    CO2 da 95 g/km (tenor NEDC1)) respectivamain 110 g/km (tenor WLTP2)); b) * per 80 pertschient per vehichels a motor levs cun ina svapur maximala da    CO2 dad 80 g/km (tenor NEDC) respectivamain 100 g/km (tenor WLTP); c) * per  80  pertschient  per  vehichels  a  motor  grevs  cun  il  code  d'emissiun   mintgamai  il  pli  actual  ch'è  da  survegnir  sin  il  martgà  svizzer  e  che  ademplescha la classa EURO la pli severa.  2 Ultra  da  quai  na dastga  la  svapur  da pulvra  fina  betg surpassar  0,01  g/km tar   vehichels a motor levs tenor l'alinea 1 cun motors da diesel. 3 La  possessura  u  il  possessur  sto  cumprovar,  tge  criteri  da  reducziun  che  ses  vehichel ademplescha. Il medem vala per vehichels omologads cun differentas sorts  da mecanissem. 4 La regenza reducescha mintga 2 onns las limitas per la svapur da CO2, l'emprima  giada per il 1. da schaner 2011. 5 Il dretg da reducziun da la taglia da traffic cumenza e finescha tenor las reglas da  l'artitgel 13 confurm al senn.  1) Nov ciclus da manischar europeic 2) Worldwide harmonized light vehicles test procedure   5     870.110    Art.  16 Reducziun sin dumonda 1 L'uffizi per il traffic sin via po reducir las taglias da traffic sin dumonda: a) per 50 pertschient per ambulanzas e per chars da morts privats che pon vegnir   duvrads mo per quest intent; b) * per  50  pertschient  per  vehichels  a  motor  che  vegnan  duvrads  tenor  il    document dal vehichel en il traffic da lingia public. 2 Il relasch e la reducziun valan a partir da l'entrada da la dumonda. Las taglias da  traffic  ch'èn  gia  vegnidas  pajadas  vegnan  restituidas  mo  per  l'onn  current  ed  applitgond l'artitgel 13 alinea 3 confurm al senn.  4. Numers d'immatriculaziun per vehichels a motor e per chars  annexs  Art.  17 Transferiment dals numers d'immatriculaziun 1 Ils numers d'immatriculaziun pon vegnir transferids a terzas persunas.  5. Numers d'immatriculaziun per velos a motor *  Art.  18 Post d'emissiun per numers d'immatriculaziun * 1 … * 2 Il post d'emissiun per numers d'immatriculaziun da velos a motor è l'Uffizi per il   traffic sin via. * 3 … *  5a. Acquist da numers d'immatriculaziun tras contract *  Art.  18a * Disposiziuns generalas 1 Las possessuras ed ils possessurs da vehichels pon acquistar il dretg da retrair e  d'utilisar tscherts numers d'immatriculaziun tras in contract da dretg public per il   pretsch fixà. 2 L'Uffizi  per il  traffic sin via designescha ils numers d'immatriculaziun che pon  vegnir acquistads tras in contract da dretg public. 3 El regla ils dretgs e las obligaziuns da las parts contractantas en las cundiziuns   generalas da fatschenta.  Art.  18b * Ingiant public 1 L'Uffizi per il traffic sin via po offrir numers d'immatriculaziun per l'acquist sur ina  plattafurma online generalmain accessibla.  6       870.110   2 Sa participar  a quest  ingiant  public  pon tut  las  persunas che adempleschan las  premissas dal dretg davart il traffic sin via per metter en circulaziun in vehichel a   motor en il chantun Grischun confurm a l'urden. 3 La persuna che fa l'offerta la pli auta durant l'ingiant survegn l'agiudicaziun.  Art.  18c * Aquist direct 1 Ils numers d'immatriculaziun mess en circulaziun, ch'èn vegnids returnads e che  n'èn  betg  previs  per  l'ingiant  public,  po  l'Uffizi  per  il  traffic  sin  via  offrir   publicamain per l'acquist per in pretsch fix.  Art.  18d * Numers d'immatriculaziun tenor giavisch 1 La possessura u il possessur d'in vehichel po dumandar l'Uffizi per il traffic sin via  da survegnir il dretg da retrair e d'utilisar in numer d'immatriculaziun che n'è anc  mai vegnì mess en circulaziun. 2 L'Uffizi  per  il  traffic  sin  via  accepta  questa  dumonda,  sch'il  numer  d'immatriculaziun giavischà n'è betg previs per l'ingiant public e sche la possessura  petenta u il  possessur petent dal vehichel è pront da pajar il  pretsch pretendì da   l'Uffizi per il traffic sin via.  6. Disposiziuns da procedura e d'organisaziun  Art.  19 Constataziun dal fatg e denunzia penala 1 La constataziun dal fatg en cas da cuntravenziuns cunter las prescripziuns federalas  e chantunalas davart il traffic sin via è chaussa da la polizia chantunala e da las   vischnancas ch'èn autorisadas da far quai. 2 Ellas communitgeschan quella a la procura publica cun resalva da las disposiziuns  spezialas da l'artitgel 19 LItLTV1). 3 Denunzias pervia da surpassaments da las regulaziuns da traffic localas ston vegnir  inoltradas a la vischnanca, uschenavant che quella è cumpetenta per la persecuziun e   per  il  giudicament  tenor  la  legislaziun  introductiva  chantunala  tar  il  cudesch  da  procedura penala svizzer2) . *  Art.  20 * Procedura da multas disciplinaras tenor il dretg federal * 1 … * 2 Per  incassar  multas  al  lieu  surdat  la  polizia  chantunala  a  las  vischnancas  autorisadas  quittanzas  per  multas  disciplinaras  e  formulars  cun  termin  da  ponderaziun tenor las prescripziuns dal dretg federal.  1) DG 870.100 2) DG 350.100   7   https://www.gr-lex.gr.ch/data/350.100/rm https://www.gr-lex.gr.ch/data/870.100/rm   870.110    3 Cun  l'autorisaziun  fixescha  il  departament  en  spezial  la  regulaziun  areguard  l'incassament ed areguard l'andament administrativ. 4 Sche  las  premissas  per  ina  multa  disciplinara  n'èn  betg  ademplidas,  sto  la   vischnanca denunziar la cuntravenziun a la procura publica, e quai sur la polizia  chantunala. L'incassament da prestaziuns da garanzia sa drizza tenor il dretg federal.  7. Disposiziuns finalas  Art.  21 Entrada en vigur 1 Questa ordinaziun entra en vigur il 1. da schaner 2009. Ella remplazza l'ordinaziun  executiva da la regenza dals 24 d'october 19773).  3) CUL 1977, 209 e midadas tenor il register da la collecziun uffiziala da leschas  8       870.110   Tabella da las modificaziuns - tenor conclus  Data dal conclus Entrada en vigur Element Modificaziun Publicaziun en la CUL 08-12-2008 01-01-2009 relasch emprima versiun - 21-12-2010 01-01-2011 Art. 3 al. 1, d) aboliziun 2010, 4817 21-12-2010 01-01-2011 Art. 19 al. 3 midada 2010, 4817 21-12-2010 01-01-2011 Art. 20 revisiun totala 2010, 4817 09-09-2014 01-01-2015 Art. 14 al. 1 midada - 09-09-2014 01-01-2015 Art. 15 al. 1, a) midada - 09-09-2014 01-01-2015 Art. 15 al. 1, b) midada - 09-09-2014 01-10-2014 Art. 16 al. 1, b) midada - 27-09-2016 01-01-2017 Art. 15 al. 1, a) midada 2016-022 27-09-2016 01-01-2017 Art. 15 al. 1, b) midada 2016-022 19-12-2017 01-01-2018 Art. 1 al. 2 integraziun 2017-048 19-12-2017 01-01-2018 Art. 2 al. 1 midada 2017-048 19-12-2017 01-01-2018 Art. 2 al. 1, b) midada 2017-048 10-12-2019 01-01-2020 Art. 20 midada dal titel 2019-030 10-12-2019 01-01-2020 Art. 20 al. 1 aboliziun 2019-030 10-11-2020 01-01-2021 Art. 15 al. 1, a) midada 2020-051 10-11-2020 01-01-2021 Art. 15 al. 1, b) midada 2020-051 21-12-2021 01-01-2022 Art. 1 al. 2 midada 2021-047 21-12-2021 01-01-2022 Art. 2 al. 1, a) midada 2021-047 21-12-2021 01-01-2022 Art. 2 al. 1, b) aboliziun 2021-047 21-12-2021 01-01-2022 Art. 4 al. 1, d) midada 2021-047 21-12-2021 01-01-2022 Art. 4 al. 1, e) integraziun 2021-047 01-03-2022 01-01-2023 Art. 15 al. 1, c) midada 2022-012 01-03-2022 01-01-2023 Titel 5. midada 2022-012 01-03-2022 01-01-2023 Art. 18 midada dal titel 2022-012 01-03-2022 01-01-2023 Art. 18 al. 1 aboliziun 2022-012 01-03-2022 01-01-2023 Art. 18 al. 2 midada 2022-012 01-03-2022 01-01-2023 Art. 18 al. 3 aboliziun 2022-012 17-10-2022 01-01-2023 Art. 15 al. 1, a) midada 2022-035 17-10-2022 01-01-2023 Art. 15 al. 1, b) midada 2022-035 22-11-2022 01-01-2023 Art. 8a integraziun 2022-036 22-11-2022 01-01-2023 Art. 9 al. 1 midada 2022-036 22-11-2022 01-01-2023 Titel 5a. integraziun 2022-036 22-11-2022 01-01-2023 Art. 18a integraziun 2022-036 22-11-2022 01-01-2023 Art. 18b integraziun 2022-036 22-11-2022 01-01-2023 Art. 18c integraziun 2022-036 22-11-2022 01-01-2023 Art. 18d integraziun 2022-036   9     870.110    Tabella da las modificaziuns - tenor element  Element Data dal conclus Entrada en vigur Modificaziun Publicaziun en la CUL relasch 08-12-2008 01-01-2009 emprima versiun - Art. 1 al. 2 19-12-2017 01-01-2018 integraziun 2017-048 Art. 1 al. 2 21-12-2021 01-01-2022 midada 2021-047 Art. 2 al. 1 19-12-2017 01-01-2018 midada 2017-048 Art. 2 al. 1, a) 21-12-2021 01-01-2022 midada 2021-047 Art. 2 al. 1, b) 19-12-2017 01-01-2018 midada 2017-048 Art. 2 al. 1, b) 21-12-2021 01-01-2022 aboliziun 2021-047 Art. 3 al. 1, d) 21-12-2010 01-01-2011 aboliziun 2010, 4817 Art. 4 al. 1, d) 21-12-2021 01-01-2022 midada 2021-047 Art. 4 al. 1, e) 21-12-2021 01-01-2022 integraziun 2021-047 Art. 8a 22-11-2022 01-01-2023 integraziun 2022-036 Art. 9 al. 1 22-11-2022 01-01-2023 midada 2022-036 Art. 14 al. 1 09-09-2014 01-01-2015 midada - Art. 15 al. 1, a) 09-09-2014 01-01-2015 midada - Art. 15 al. 1, a) 27-09-2016 01-01-2017 midada 2016-022 Art. 15 al. 1, a) 10-11-2020 01-01-2021 midada 2020-051 Art. 15 al. 1, a) 17-10-2022 01-01-2023 midada 2022-035 Art. 15 al. 1, b) 09-09-2014 01-01-2015 midada - Art. 15 al. 1, b) 27-09-2016 01-01-2017 midada 2016-022 Art. 15 al. 1, b) 10-11-2020 01-01-2021 midada 2020-051 Art. 15 al. 1, b) 17-10-2022 01-01-2023 midada 2022-035 Art. 15 al. 1, c) 01-03-2022 01-01-2023 midada 2022-012 Art. 16 al. 1, b) 09-09-2014 01-10-2014 midada - Titel 5. 01-03-2022 01-01-2023 midada 2022-012 Art. 18 01-03-2022 01-01-2023 midada dal titel 2022-012 Art. 18 al. 1 01-03-2022 01-01-2023 aboliziun 2022-012 Art. 18 al. 2 01-03-2022 01-01-2023 midada 2022-012 Art. 18 al. 3 01-03-2022 01-01-2023 aboliziun 2022-012 Titel 5a. 22-11-2022 01-01-2023 integraziun 2022-036 Art. 18a 22-11-2022 01-01-2023 integraziun 2022-036 Art. 18b 22-11-2022 01-01-2023 integraziun 2022-036 Art. 18c 22-11-2022 01-01-2023 integraziun 2022-036 Art. 18d 22-11-2022 01-01-2023 integraziun 2022-036 Art. 19 al. 3 21-12-2010 01-01-2011 midada 2010, 4817 Art. 20 21-12-2010 01-01-2011 revisiun totala 2010, 4817 Art. 20 10-12-2019 01-01-2020 midada dal titel 2019-030 Art. 20 al. 1 10-12-2019 01-01-2020 aboliziun 2019-030  10     	1. Cumpetenzas 	Art. 1 Regenza 	Art. 2 Departament 	Art. 3 Uffizi per il traffic sin via 	Art. 4 Polizia chantunala 1. regulaziun dal traffic 	Art. 5 2. permissiuns excepziunalas 	Art. 6 3. temp da lavur e da paus da las manischunzas e dals manischunzs professiunals da vehichels a motor 	Art. 7 4. transport da rauba privlusa sin via 	Art. 8 5. mesiras 	Art. 8a * Uffizi da construcziun bassa 	Art. 9 Departament da finanzas e vischnancas  	2. Viadis uffizials 	Art. 10 Execuziun d'incumbensas publicas  	3. Taglias da traffic 	Art. 11 Modus da pajament 	Art. 12 Numers d'immatriculaziun transferibels 	Art. 13 Calculaziun da las taglias da traffic 	Art. 14 Restituziun 	Art. 15 Reducziun d'uffizi 	Art. 16 Reducziun sin dumonda  	4. Numers d'immatriculaziun per vehichels a motor e per chars annexs 	Art. 17 Transferiment dals numers d'immatriculaziun  	5. Numers d'immatriculaziun per velos a motor * 	Art. 18 Post d'emissiun per numers d'immatriculaziun *  	5a. Acquist da numers d'immatriculaziun tras contract * 	Art. 18a * Disposiziuns generalas 	Art. 18b * Ingiant public 	Art. 18c * Aquist direct 	Art. 18d * Numers d'immatriculaziun tenor giavisch  	6. Disposiziuns da procedura e d'organisaziun 	Art. 19 Constataziun dal fatg e denunzia penala 	Art. 20 * Procedura da multas disciplinaras tenor il dretg federal *  	7. Disposiziuns finalas 	Art. 21 Entrada en vigur   		2022-11-23T23:33:44+0100 	"7001 Chur" 	"Gesetzessammlung Kanton Graubünden"


pdf_content: Ordinaziun davart la taglia da traffic per vehichels a motor e per chars annexs    870.120   Ordinaziun davart la taglia da traffic per vehichels a motor  e per chars annexs  dals 02-10-1995 (versiun dals 01-01-2009)  sa basond sin l'art. 15 al. 3 da la constituziun chantunala1), sin l'art. 14 da la lescha  davart la finanziaziun da las vias2) e sin l'art. 16 al. 1 OECG tar la LTV3)  relaschada dal cussegl grond ils 2 d'october 19954)  Art.  1 Tariffas da taglia 1 Per  vehichels  a  motor  e  per  chars  annexs  valan  en  il  chantun  Grischun  las  suandantas taglias da traffic: 1. * autos da persunas  a) fin 685 ccm: fr. 311.70 b) a partir da 686 fin 1078 ccm: fr. 331.80 c) a partir da 1079 ccm per mintga ulteriurs 196.35 ccm: fr. 47.70  2. rulotta  a  motor  da  passa  3500  kg,  autos  da  furniziun,  minibus,  autocars,  vehichels  a motor  cun scharniers e trolleybus  vegnan suttamess a la taglia  tenor las suandantas tariffas tenor lur pais total: a) fin 2000 kg: fr. 450.50 b) dapli fin 16 000 kg per mintga ulteriurs 100 kg cumenzads: fr. 15.10 c) supplementarmain  a  partir  da 16 001 kg per  mintga  ulteriurs  100 kg   cumenzads: fr. 11.30 d) camiuns a sella e tractors vegnan suttamess a la taglia cun la mesadad   da questas tariffas 3. * camiuns e camiuns cun remortga a sella vegnan suttamess a la taglia tenor las    suandantas tariffas tenor lur pais total: a) fin 3500 kg: fr. 595.80 b) da 3501 kg fin 6500 kg supplementarmain per mintga ulteriurs 100 kg   cumenzads: fr. 12.00  1) en la nova CC art. 32 al. 1; DG 110.100 2) ussa art. 57 al. 2 da la lescha davart las vias; DG 807.100 3) DG 870.100 4) M dals 14 da favrer 1995, 15 e M dals 15 d'avust 1995, 255; PCG 1995/96, 148 e PCG   1995/96, 259  * tabellas da las modificaziuns a la fin dal relasch   1   http://www.gr-lex.gr.ch/data/110.100/rm http://www.gr-lex.gr.ch/data/870.100/rm http://www.gr-lex.gr.ch/data/807.100/rm   870.120    c) da 6501 kg fin 16 000 kg supplementarmain per mintga ulteriurs 100 kg  cumenzads: fr. 9.30  d) a partir  da 16 001 kg supplementarmain  per  mintga  ulteriurs 100 kg  cumenzads: fr. 8.50  4. * vehichels, als quals ins na po – pervia da lur tecnologia da tracziun – betg  attribuir ina cilindrada, sco electro, ibrid, cellas da carburant e.u.v.,  vegnan  suttamess a la taglia tenor lur pais total e tenor las tariffas en la cifra 2 a) * … b) * … c) * … d) * …  5. * chars annexs, chars annexs exepziunals e remortgas da camiuns a sella vegnan  suttamess a la taglia tenor las suandantas tariffas tenor lur pais total: a) fin 500 kg: fr. 87.20 b) da 501 kg fin 3500 kg supplementarmain per mintga ulteriurs 500 kg   cumenzads: fr. 34.60 c) chars  annexs  e  chars  annexs  excepziunals  da  3501  kg  fin  6500  kg   supplementarmain per mintga ulteriurs 500 kg cumenzads: fr. 28.00 d) da 6501 kg fin 18 000 kg supplementarmain per mintga ulteriurs 500 kg   cumenzads: fr. 18.50 e) a partir da 18 001 kg supplementarmain per mintga ulteriurs 1 000 kg   cumenzads: fr. 18.00 f) remortgas  da  camiuns  a  sella  da  3 501  kg  fin  22 000  kg   supplementarmain per mintga ulteriurs 500 kg cumenzads: fr. 34.60 g) a partir da 22 001 kg supplementarmain per mintga ulteriurs 1000 kg   cumenzads: fr. 17.30 6. * motos e motos pitschens per mintga 196.35 ccm cumenzads: fr. 56.70 7. chars annexs per motos e per motos pitschens: fr. 21.50 8. numers da vendidras e da vendiders  a) per vehichels a motor: fr. 796.50 b) per  motos,  per  velos  a  trais  rodas,  per  chars  annexs,  per  vehichels   agriculs a motor, per maschinas da lavur e per chars annexs da lavur: fr.   198.80  9. numers collectivs cun restricziun a) per vehichels a motor: fr. 397.50 b) per chars annexs: fr. 198.80  10. maschinas da lavur, chars da lavur a) fin 3500 kg pais total: fr. 104.40 b) passa 3500 kg pais total: fr. 198.80  11. chars annexs da lavur a) fin 500 kg pais total: fr. 42.90 b) passa 500 kg pais total: fr. 85.80  12. chars  artisanals  a  motor,  vehichels  a  motor  d'in  ischigl  sco  er  vehichels  cumbinads cun ina sveltezza maximala da fin 30 km/h: 50 % da la taglia da  traffic per autos da persunas  2       870.120   13. * vehichels agriculs a motor a) fin 489 ccm: fr. 37.20 b) da 490 fin 882 ccm: fr. 60.10 c) da 883 fin 1863 ccm: fr. 104.40 d) da 1864 fin 2 845 ccm: fr. 125.80 e) da 2846 fin 3 827 ccm: fr. 147.30 f) da 3828 ccm e dapli: fr. 168.70  14. chars annexs agriculs: liber 15. attest d'in di  a) per vehichels a motor levs e grevs, tractors artisanals e maschinas da  lavur per l'emprim di: fr. 15.70  b) per vehichels agriculs a motor, motos e chars annexs per l'emprim di: fr.   7.90  c) per tut las categorias per mintga ulteriur di: fr. 7.90 d) per emetter attests d'in di ston ins deponer ina contribuziun da fr. 50.00   fin fr. 500.00 sco garanzia per eventuals pajaments supplementars.  Art.  2 Aboliziun dal dretg vertent 1 Il  conclus davart  la taglia  da traffic  per vehichels  a motor  e chars annexs en il   chantun Grischun dals 29 da settember 19931) vegn abolì.  Art.  3 Entrada en vigur 1 Questa revisiun entra en vigur ensemen cun la revisiun parziala da la lescha davart   la finanziaziun da las vias2).  1) DG 870.120 2) il 1. da fanadur 1997   3     870.120    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 02-10-1995 01-07-1997 relasch emprima versiun - 09-10-2001 01-01-2002 Art. 1 al. 1, 3. midada - 09-10-2001 01-01-2002 Art. 1 al. 1, 5. midada - 11-06-2008 01-01-2009 Art. 1 al. 1, 1. midada 2008, 4486 11-06-2008 01-01-2009 Art. 1 al. 1, 4. midada 2008, 4486 11-06-2008 01-01-2009 Art. 1 al. 1, 4., a) aboliziun 2008, 4486 11-06-2008 01-01-2009 Art. 1 al. 1, 4., b) aboliziun 2008, 4486 11-06-2008 01-01-2009 Art. 1 al. 1, 4., c) aboliziun 2008, 4486 11-06-2008 01-01-2009 Art. 1 al. 1, 4., d) aboliziun 2008, 4486 11-06-2008 01-01-2009 Art. 1 al. 1, 6. midada 2008, 4486 11-06-2008 01-01-2009 Art. 1 al. 1, 13. midada 2008, 4486  4       870.120   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 02-10-1995 01-07-1997 emprima versiun - Art. 1 al. 1, 1. 11-06-2008 01-01-2009 midada 2008, 4486 Art. 1 al. 1, 3. 09-10-2001 01-01-2002 midada - Art. 1 al. 1, 4. 11-06-2008 01-01-2009 midada 2008, 4486 Art. 1 al. 1, 4., a) 11-06-2008 01-01-2009 aboliziun 2008, 4486 Art. 1 al. 1, 4., b) 11-06-2008 01-01-2009 aboliziun 2008, 4486 Art. 1 al. 1, 4., c) 11-06-2008 01-01-2009 aboliziun 2008, 4486 Art. 1 al. 1, 4., d) 11-06-2008 01-01-2009 aboliziun 2008, 4486 Art. 1 al. 1, 5. 09-10-2001 01-01-2002 midada - Art. 1 al. 1, 6. 11-06-2008 01-01-2009 midada 2008, 4486 Art. 1 al. 1, 13. 11-06-2008 01-01-2009 midada 2008, 4486   5    	Art. 1 Tariffas da taglia 	Art. 2 Aboliziun dal dretg vertent 	Art. 3 Entrada en vigur  		2018-06-06T02:43:44+0200 	"7001 Chur" 	"Gesetzessammlung Kanton Graubünden"


abbreviation: OTTV

pdf_content: 870.130 - Ordinaziun davart las taxas per il traffic sin via (OTTV)    870.130   Ordinaziun davart las taxas per il traffic sin via (OTTV)  dals 22-11-2022 (versiun dals 01-01-2023)  Sa basond sin l'art. 45 al. 1 da la Constituziun chantunala1) e sin l'art. 14 da la Lescha  introductiva tar la Lescha federala davart il traffic sin via2)  relaschada da la Regenza ils 22 da november 2022  1. Disposiziuns generalas  Art.  1 Object 1 Questa  ordinaziun regla  las  taxas per  ils  acts  uffizials  e  per  las  prestaziuns da  l'Uffizi per il traffic sin via en il sectur da l'admissiun da persunas e da vehichels al   traffic sin via.  Art.  2 Calculaziun da las taxas 1 Las taxas vegnan incassadas pauschalmain, tenor il temp impundì u a norma da  l'infrastructura messa a disposiziun sco er dal material mess a disposiziun. 2 Sche las taxas vegnan calculadas tenor il temp impundì, importa la tariffa per ura   140 francs.  Per  mintga  quart  d'ura  cumenzà  vegnan  mess  a  quint  35 francs  a  la  persuna ch'è obligada da pajar la taxa. 3 Per acts uffizials urgents u per prestaziuns urgentas vegn incassà in supplement.   Quest supplement importa almain 20 francs, maximalmain la taxa per l'act uffizial  correspundent u per la prestaziun correspundenta. 4 Ils custs per controllas medicalas e psicologicas sco er per controllas d'auter gener   vegnan surpigliads da la persuna petenta. Els ston vegnir pajads supplementarmain a  las taxas fixadas.  1) DG 110.100 2) DG 870.100 * tabellas da las modificaziuns a la fin dal relasch    1   https://www.gr-lex.gr.ch/data/110.100/rm https://www.gr-lex.gr.ch/data/870.100/rm   870.130    Art.  3 Taxas senza posiziun da taxas 1 Sche questa ordinaziun na prevesa nagina taxa per la giurisdicziun gratuita e per   l'indemnisaziun da la partida en proceduras administrativas, sa drizza la taxa tenor  l'Ordinaziun davart ils custs en proceduras administrativas3). 2 Sche questa ordinaziun na prevesa nagina taxa per auters acts uffizials u per autras   prestaziuns,  vegn  la  taxa  calculada  tenor  ils  custs  chaschunads  sco  er  tenor   l'impurtanza da la prestaziun e tenor l'interess vi da sia realisaziun. 3 Ils princips da calculaziun tenor l'alinea 2 ston er vegnir observads, sche questa  ordinaziun prevesa in rom da taxas.  Art.  4 Renunzia a l'incassament da taxas 1 Per ils vehichels dal chantun na vegnan incassadas naginas taxas. 2 Las persunas cun impediments da mobilitad na pajan naginas taxas per la controlla   da la funcziun e per las inscripziuns respectivas en il permiss da manischar u en il  document dal vehichel. 3 En il cas singul po ina taxa vegnir relaschada cumplainamain u parzialmain, sch'il  pajament  è  ina  direzza  incommensurada  per  la  debitura  u  il  debitur  u  sch'ina  dumonda vegn refusada.  Art.  5 Cumpetenza 1 L'Uffizi per il traffic sin via fixescha las taxas. 2 El decida, sch'ina taxa duai vegnir relaschada cumplainamain u parzialmain.  2. Taxas d'admissiun  Art.  6 Permiss da manischar 1 Las taxas importan: a) per emetter in permiss da manischar u in duplicat: fr. 40.– b) per emetter in permiss da manischar internaziunal: fr. 40.– c) per remplazzar in permiss da manischar da l'exteriur: fr. 80.–  Art.  7 Permiss per emprender a manischar 1 Las taxas importan: a) per elavurar ina dumonda da conceder in permiss per emprender a manischar:  fr. 30.– b) per emetter in permiss per emprender a manischar u in duplicat: fr. 40.– 2 Per  midar  il  permiss  per  emprender  a  manischar  sto  vegnir  pajada ina taxa da  20 francs. Per midadas d'adressa na vegnan incassadas naginas taxas.  3) DG 370.120  2    https://www.gr-lex.gr.ch/data/370.120/rm    870.130   Art.  8 Document dal vehichel 1 Las taxas importan: a) per emetter in document dal vehichel u in duplicat per in velo a motor: fr. 20.– b) per emetter documents per auters vehichels u duplicats: fr. 40.– c) per emetter ina permissiun generala per in vehichel da reserva, per onn e per   vehichel: fr. 30.– 2 Per midar il document dal vehichel sto vegnir pajada ina taxa da 20 francs. Per  midadas d'adressa na vegnan incassadas naginas taxas. 3 Per l'inscripziun "Scumond da midar possessura u possessur dal vehichel" (code  d'elavuraziun 178) sto vegnir pajada ina taxa da 30 francs.  Art.  9 Taxas per numers d'immatriculaziun 1 Las taxas per emetter numers d'immatriculaziun importan: a) per mintga pèr: fr. 40.– b) per in singul numer: fr. 20.– c) per velos a motor: fr. 10.– 2 Per  il  transferiment  d'in  singul  numer  d'immatriculaziun  u  d'in  pèr  da  numers  d'immatriculaziun sto vegnir pajada ina taxa da 120 francs. Questa taxa na vegn betg  incassada,  sch'ils  numers  d'immatriculaziun  vegnan  transferids  tranter  conjugals  ubain tranter partenarias registradas u partenaris registrads. 3 Per puspè metter en circulaziun numers d'immatriculaziun,  inclusiv ils  custs da  deposit, sto vegnir pajada ina taxa da 30 francs. 4 Per prolungar la durada da deposit da numers d'immatriculaziun sto vegnir pajada   ina taxa da 30 francs per onn.  Art.  10 Vignetta per velos a motor 1 Per la consegna da la vignetta per velos a motor vegn per regla incassada ina taxa  da basa ed ina taxa per l'assicuranza da responsabladad collectiva. 2 La taxa da basa importa: a) per onn: fr. 20.– b) per singuls dis: fr. 5.– 3 La taxa per l'assicuranza da responsabladad collectiva sa drizza tenor il contract   d'assicuranza concludì da l'Uffizi per il traffic sin via. 4 Igl è pussaivel da far in'assicuranza annuala. Sch'in velo a motor vegn mess en   funcziun  suenter  ils  30  da  settember,  sto  vegnir  pajada  la  mesadad  da  la  taxa  annuala. En ils ulteriurs cas vegn incassada la taxa cumplaina. 5 Igl è pussaivel da far in'assicuranza dal di per 24 uras u per 48 uras. 6 La taxa per l'assicuranza da responsabladad collectiva na sto betg vegnir pajada,  sche la persuna petenta ha in'assicuranza da responsabladad suffizienta.   3     870.130    3. Taxas d'examen  Art.  11 Examen da manischar 1 Las taxas per l'examen da teoria importan: a) per la teoria en gruppa: fr. 35.– b) per la teoria individuala: fr. 120.– 2 Las taxas per l'examen da manischar pratic importan: a) per la categoria A: fr. 80.– b) per la categoria A1: fr. 80.– c) per la categoria B: fr. 120.– d) per la categoria B1: fr. 120.– e) per la categoria C: fr. 180.– f) per la categoria C1: fr. 180.– g) per la categoria D: fr. 240.– h) per la categoria D1: fr. 180.– i) per la categoria BE: fr. 120.– j) per la categoria CE/C1E/DE/D1E: fr. 180.– k) per la categoria F: fr. 120.– l) per la categoria G: fr. 120.– m) per la categoria M: fr. 80.– n) per transports professiunals da persunas: fr. 120.– 3 Per elavurar ina dumonda da pudair far l'examen da manischar en in auter chantun   sto vegnir pajada ina taxa da 30 francs.  Art.  12 Examen dals vehichels 1 Las taxas per vehichels cun in pais total maximal da 1000 kg importan: a) per controllas posteriuras: fr. 50.– b) per admissiuns omologadas: fr. 50.– c) per admissiuns parzialmain omologadas: fr. 100.– d) per admissiuns betg omologadas: fr. 140.– 2 Las taxas per vehichels cun in pais total maximal da 3500 kg importan: a) per controllas posteriuras: fr. 70.– b) per admissiuns omologadas: fr. 70.– c) per admissiuns parzialmain omologadas: fr. 140.– d) per admissiuns betg omologadas: fr. 210.– 3 Las taxas per vehichels cun in pais total maximal da 6000 kg importan: a) per controllas posteriuras: fr. 105.– b) per admissiuns omologadas: fr. 105.– c) per admissiuns parzialmain omologadas: fr. 210.– d) per admissiuns betg omologadas: fr. 280.– 4 Las taxas per vehichels cun in pais total maximal da 12 000 kg importan: a) per controllas posteriuras: fr. 140.–  4       870.130   b) per admissiuns omologadas: fr. 140.– c) per admissiuns parzialmain omologadas: fr. 245.– d) per admissiuns betg omologadas: fr. 350.– 5 Las taxas per vehichels cun in pais total maximal da 19 500 kg importan: a) per controllas posteriuras: fr. 210.– b) per admissiuns omologadas: fr. 210.– c) per admissiuns parzialmain omologadas: fr. 280.– d) per admissiuns betg omologadas: fr. 350.– 6 Las taxas per vehichels cun in pais total maximal da 32 000 kg importan: a) per controllas posteriuras: fr. 280.– b) per admissiuns omologadas: fr. 280.– c) per admissiuns parzialmain omologadas: fr. 350.– d) per admissiuns betg omologadas: fr. 420.– 7 Las taxas per vehichels cun in pais total da passa 32 000 kg importan: a) per controllas posteriuras: fr. 350.– b) per admissiuns omologadas: fr. 350.– c) per admissiuns parzialmain omologadas: fr. 420.– d) per admissiuns betg omologadas: fr. 490.– 8 Per calcular las taxas per semiremortgas èn decisivs mo dus terzs dal pais total.  Art.  13 Taxas d'examen tenor il temp impundì 1 Tenor il temp impundì vegnan incassadas las suandantas taxas d'examen: a) per lavurs extraordinarias d'examen; b) per examens parzials e cumplementars; c) per la collaudaziun parziala d'in vehichel; d) per midadas tecnicas d'in vehichel; e) per mancanzas d'in vehichel annunziadas da la polizia; f) per  controllas  posteriuras  pervia  da  mancanzas;  vegnir  pajada  sto   maximalmain la taxa d'admissiun correspundenta; g) per custs supplementars da controllas dals frains da chars annexs agriculs.  Art.  14 Examen betg absolvì 1 Tgi  che  na  vegn  betg  ad  in  examen u  tgi  che  sa  perstgisa  memia  tard  per  in   examen, e quai senza buns motivs u per atgna culpa,  sto pajar la taxa d'examen   cumplaina. 2 Ina possessura u in possessur d'ina garascha che na vegn betg ad in examen u che  sa perstgisa memia tard per in examen, e quai senza buns motivs u per atgna culpa,  sto pajar ina taxa a norma dal temp impundì chaschunà tras quai, maximalmain la  taxa d'examen correspundenta. 3 Ina perstgisa vala sco retardada, sch'ella n'è betg arrivada il pli tard 5 dis da lavur  avant il termin d'examen tar l'Uffizi per il traffic sin via.   5     870.130    Art.  15 Ulteriuras taxas d'examen 1 Per elavurar ina conferma da reparatura sto vegnir pajada ina taxa da 20 francs. 2 Per  inscriver  ch'in  examen dal  vehichel  saja  vegnì  fatg ordaifer  il  chantun sto  vegnir pajada ina taxa da 20 francs.  4. Ulteriuras taxas  Art.  16 Taxas per differentas permissiuns 1 La taxa per elavurar ina permissiun da magistra u magister d'autoscola importa  240 francs. 2 La  taxa  per  l'admissiun  sco  instructura  u  instructur  da  persunas  che  fan  l'emprendissadi da manischunza u manischunz da camiuns importa 120 francs. 3 Las  taxas  da  permissiun  per  la  controlla  individuala  da  vehichels  omologads  importan: a) per il curs d'instrucziun: fr. 240.– b) per l'inspecziun da l'indriz e per las ulteriuras lavurs: fr. 320.–  Art.  17 Taxas per permissiuns spezialas per vehichels 1 Per conceder  permissiuns individualas  spezialas per vehichels che surpassan ils  pais  legals  u  signalisads  sin  vias  principalas  e  lateralas,  vegnan  incassadas  las   suandantas taxas: a) ina taxa d'emissiun: fr. 70.– b) ina taxa per far diever da la via: fr. 0.15 per t/km 2 Per  conceder  permissiuns  spezialas  per  1  onn  per  vehichels  che  surpassan  las  prescripziuns  legalas  concernent  la  massa,  concernent  il  pais,  concernent  las  dimensiuns  u  concernent  il  radius,  sco  er  per  vehichels  excepziunals  vegnan  incassadas las suandantas taxas: a) ina taxa d'emissiun:  1. per l'emprima emissiun: fr. 70.– 2. per ina prolungaziun: fr. 50.–  b) ina taxa per far diever da la via: fr. 120.– 3 Per conceder las permissiuns spezialas per 3 onns per maschinas da pista vegnan  incassadas las suandantas taxas: a) ina taxa d'emissiun:  1. per l'emprima emissiun: fr. 70.– 2. per ina prolungaziun: fr. 50.–  b) ina taxa per far diever da la via: fr. 120.– 4 Per conceder ina permissiun speziala per il traffic entaifer l'areal d'ina interpresa   vegnan incassadas las suandantas taxas: a) per l'emprima emissiun: fr. 280.– b) per ina prolungaziun: fr. 50.–  6       870.130   5 Sch'ina permissiun speziala premetta ina controlla posteriura da la statica da las  construcziuns artifizialas, sto la persuna ch'è obligada da pajar la taxa surpigliar –   ultra da las taxas tenor ils alineas 1 fin 3 – ils custs per ils scleriments da l'Uffizi da  construcziun bassa u per in'expertisa.  Art.  18 Taxas per documents collectivs 1 La taxa per elavurar la dumonda per conceder l'emprim document d'in vehichel  collectiv importa 350 francs. 2 La  taxa  per  conceder  in  ulteriur  document  d'in  vehichel  collectiv  importa  140 francs.  Art.  19 Ulteriuras taxas 1 Per attestaziuns sto vegnir pajada ina taxa da 10 fin 100 francs, nun ch'igl existia  ina regulaziun da taxas speziala. 2 Per  la  retratga  poliziala  d'in  numer  d'immatriculaziun  e/u  dal  document  d'in  vehichel sto vegnir pajada ina taxa da 200 francs. 3 Per l'inspecziun d'autoscolas sto vegnir pajada ina taxa da 240 francs. 4 Per  evaluaziuns  EED  sto  vegnir  pajada  ina  taxa  da  20  fin  200 francs  per  retschertga.   7     870.130    Tabella da las modificaziuns - tenor conclus  Data dal conclus Entrada en vigur Element Modificaziun Publicaziun en la CUL 22-11-2022 01-01-2023 relasch emprima versiun 2022-036  8       870.130   Tabella da las modificaziuns - tenor element  Element Data dal conclus Entrada en vigur Modificaziun Publicaziun en la CUL relasch 22-11-2022 01-01-2023 emprima versiun 2022-036   9    	1. Disposiziuns generalas 	Art. 1 Object 	Art. 2 Calculaziun da las taxas 	Art. 3 Taxas senza posiziun da taxas 	Art. 4 Renunzia a l'incassament da taxas 	Art. 5 Cumpetenza  	2. Taxas d'admissiun 	Art. 6 Permiss da manischar 	Art. 7 Permiss per emprender a manischar 	Art. 8 Document dal vehichel 	Art. 9 Taxas per numers d'immatriculaziun 	Art. 10 Vignetta per velos a motor  	3. Taxas d'examen 	Art. 11 Examen da manischar 	Art. 12 Examen dals vehichels 	Art. 13 Taxas d'examen tenor il temp impundì 	Art. 14 Examen betg absolvì 	Art. 15 Ulteriuras taxas d'examen  	4. Ulteriuras taxas 	Art. 16 Taxas per differentas permissiuns 	Art. 17 Taxas per permissiuns spezialas per vehichels 	Art. 18 Taxas per documents collectivs 	Art. 19 Ulteriuras taxas   		2022-11-23T23:35:15+0100 	"7001 Chur" 	"Gesetzessammlung Kanton Graubünden"


pdf_content: Reglamentaziun davart l'utilisaziun da schlieusas a motor    870.300   Reglamentaziun davart l'utilisaziun da schlieusas a motor  dals 26-04-1971 (versiun dals 01-01-2011)  sa  basond  sin  l'art. 12  da  l'ordinaziun  executiva  dal  cussegl  grond  tar  la  lescha  federala davart il traffic sin via  concludida da la regenza ils 26 d'avrigl 1971  Art.  1 1 L'utilisaziun da schlieusas a motor sin il territori chantunal è – sin fundament da la  permissiun  federala  –  permessa  sin las  vias,  sin  las  qualas  i  n'è  betg  scumandà  generalmain da charrar u las qualas n'èn betg scumandadas per motos, uschenavant  che quellas èn avertas per il traffic tar relaziuns d'enviern.  Art.  2 1 Cun resalva da la cifra 1 pon las vischnancas decider, sch'ellas vulan scumandar   d'utilisar schlieusas a motor sin tut l'ulteriur territori communal, sin ina part da quel  u sch'ellas vulan scumandar talas mo sin las pistas e sin ils territoris da skis.  Art.  3 1 Per il servetsch da pistas e per il transport sin chamonas u sin bains immobigliars   isolads senza colliaziun da la via pon las vischnancas far excepziuns dal scumond  general.  Art.  4 1 Per l'utilisaziun da grevs vehichels a tschinta sco vehichels da pista u da transport  valan las instrucziuns spezialas relaschadas da la controlla chantunala da vehichels a   motor en il cas singul.  * tabellas da las modificaziuns a la fin dal relasch   1     870.300    Art.  5 1 Ils scumonds che ston vegnir relaschads da las vischnancas sa basond sin questa  disposiziun  na  dovran  nagina  approvaziun  en  il  senn  da  l'artitgel  12 alinea 4  da  l'ordinaziun executiva dal cussegl grond tar la lescha federala davart il traffic sin via.   Scumonds ordaifer la rait da sendas e da vias sco tala da las vischnancas ston –  damai ch'i na dat per quels betg in signal uffizial – vegnir rendids enconuschents en  moda suffizienta  cun auters meds,  p.ex.  tras affischas a las entradas dal vitg,  en   hotels, en restaurants, tar staziuns da telefericas e da runals e.u.v.  Art.  6 * 1 Surpassaments  dal  scumond  tenor  la  cifra  2  ston  vegnir  chastiads  tras  la  suprastanza communala.  Art.  7 1 Questa disposiziun entra immediatamain en vigur.  2       870.300   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 26-04-1971 26-04-1971 relasch emprima versiun - 21-12-2010 01-01-2011 Art. 6 revisiun totala 2010, 4818   3     870.300    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 26-04-1971 26-04-1971 emprima versiun - Art. 6 21-12-2010 01-01-2011 revisiun totala 2010, 4818  4     	Art. 1 	Art. 2 	Art. 3 	Art. 4 	Art. 5 	Art. 6 * 	Art. 7  		2018-06-06T01:29:41+0200 	"7001 Chur" 	"Gesetzessammlung Kanton Graubünden"


abbreviation: LTrP

pdf_content: 872.100 - Lescha davart il traffic public en il chantun Grischun (LTrP)    872.100   Lescha davart il traffic public en il chantun Grischun  (LTrP)  dals 02-09-2022 (versiun dals 01-01-2023)  Il Cussegl grond dal chantun Grischun1),  sa basond sin l'art. 82 al. 1 ed al. 3 da la Constituziun chantunala2), suenter avair gì invista da la missiva da la Regenza dals 3 da matg 20223),  concluda:  1. Disposiziuns generalas  Art.  1 Object e champ d'applicaziun 1 Questa lescha regla  il  traffic  public en il  chantun Grischun areguard l'avertura,  areguard  la  purschida,  areguard  las  contribuziuns,  areguard  las  cumpetenzas  ed  areguard la procedura. 2 Ultra da quai regla ella l'empustaziun e la finanziaziun dal transport da rauba cun la  viafier en il chantun Grischun. 3 A questa  lescha  èn  suttamessas  las  interpresas  da  transport  ch'èn  activas  en  il   chantun Grischun, las vischnancas, las regiuns, las corporaziuns da vischnancas ed  organisaziuns sumegliantas che adempleschan incumbensas en il sectur dal traffic   public en il chantun.  Art.  2 Intent 1 Resguardond ina politica persistenta d'abitadi, d'economia, d'energia, d'ambient e  sociala promovan il chantun e las vischnancas il traffic public cun la finamira: a) da garantir in'avertura commensurada da tut ils lieus coordinond tut il traffic; b) da garantir l'utilisaziun effizienta dals meds finanzials dal maun public en il    rom da las prescripziuns finanzialas; 1) PCG 2022/2023, 49 2) DG 110.100 3) pagina 103 * tabellas da las modificaziuns a la fin dal relasch    1   https://www.gr-lex.gr.ch/data/110.100/rm   872.100    c) d'utilisar  l'energia  en  moda  spargnusa  ed  economica  sco  er  da  schanegiar  l'ambient;  d) da stgaffir stimuls per midar al traffic public; e) da  resguardar  e  d'integrar  novas  tecnologias  e  furmas  da  mobilitad  en  la    concepziun da traffic. 2 Il chantun coordinescha il traffic public cun il traffic a gronda distanza e cun il   transport da rauba cun la viafier.  Art.  3 Coordinaziun e collavuraziun 1 En collavuraziun cun la Confederaziun, cun las vischnancas, cun las regiuns, cun  las corporaziuns da vischnancas sco er cun organisaziuns sumegliantas coordinescha  il chantun las mesiras per il traffic public e per il transport da rauba cun la viafier. El  coordinescha las mesiras cun il traffic individual motorisà e cun il traffic da peduns  e da velos. 2 Il chantun collavura cun la Confederaziun, cun ils chantuns vischins, cun l'exteriur  vischin, cun las vischnancas, cun las regiuns, cun las corporaziuns da vischnancas,   cun organisaziuns sumegliantas sco er cun las interpresas da transport.  Art.  4 Noziuns 1 En il senn da questa lescha chapeschan ins: a) traffic public: purschidas da traffic per avrir lieus cun meds da transport ch'èn   accessibels per  tut  las  persunas e che circuleschan per regla  tenor in  urari   publitgà;  b) transport  da  rauba cun la  viafier:  transport  da  rauba  cun  la  viafier  sco er   transtgargiada da rauba en il rom dal traffic cumbinà;  c) interpresas  da  transport:  interpresas  dal  traffic  public  che  furneschan  ina  prestaziun da transport per incumbensa publica;  d) tips d'avertura: attribuziun da l'avertura en il territori chantunal cun il traffic  public en il rom da l'avertura da basa (traffic regiunal da persunas ed avertura  fundamentala), da l'avertura supplementara u dal traffic local;  e) purschida: lingia dal traffic public cun in tschert dumber da pèrs da curs ch'èn  dividids en differents stgalims da purschida;  f) contribuziuns da gestiun: contribuziuns che vegnan pajadas – sin basa d'ina  cunvegna  davart  la  purschida  –  per  regla  sco  indemnisaziun  dals  custs  planisads betg cuvrids en il rom da la procedura d'empustaziun;  g) contribuziuns d'investiziun u da promoziun: avantatgs finanzials che vegnan  concedids a la petenta u al petent, sch'ella u el impunda en moda adequata  agens meds finanzials;  h) novas furmas da mobilitad: purschidas dal traffic public e dal transport  da  rauba cun la viafier che na circuleschan betg stringentamain tenor in urari  publitgà.  2       872.100   2. Purschida  2.1. PLANISAZIUN  Art.  5 Concept chantunal dal traffic public 1 Il concept chantunal dal traffic public serva a planisar a media vista ed a diriger a   lunga vista la purschida. El vegn repassà ed approvà periodicamain tras il chantun en  il senn d'ina planisaziun successiva. 2 Tar l'elavuraziun dal concept  chantunal  dal traffic public accepta  il  chantun ils   interess da las vischnancas, da las corporaziuns da vischnancas e da las regiuns sur   las presidentas ed ils presidents d'urari. El po consultar las interpresas da transport  ch'èn activas en il traffic public sin il territori chantunal.  2.2. AVERTURA  Art.  6 Stgalims da purschida en il traffic public 1 Per  avrir  il  territori  chantunal  cun il  traffic  public  vegnan definids  stgalims da  purschida. Il chantun fixescha las valurs directivas.  Art.  7 Tips d'avertura en il traffic public 1 Las vischnancas han il dretg d'ina avertura da basa commensurada che correspunda  a la dumonda. La purschida vegn adattada tenor ils basegns durant il di e durant la   stagiun. 2 Las vischnancas che n'adempleschan betg las premissas tenor l'alinea 1 areguard la  dumonda per in'avertura da basa, han il dretg d'ina avertura fundamentala. Sco criteri  s'orientescha ella  al  dumber d'abitantas ed abitants.  Davart  il  dretg d'avertura da  fracziuns communalas decida il chantun. 3 L'avertura supplementara cumpiglia la purschida che surpassa l'avertura da basa.  Ella tegna quint da finamiras da la politica dals abitadis e da la regiun sco er da   finamiras economicas e turisticas. 4 Il traffic local cumpiglia l'avertura entaifer in lieu.   3     872.100    2.3. EMPUSTAZIUN  2.3.1. Traffic public  Art.  8 Avertura da basa e supplementara 1 En il rom da l'avertura da basa emposta il chantun ensemen cun la Confederaziun  l'avertura  cun  il  traffic  regiunal  da  persunas  e  supplementarmain  in'avertura  fundamentala. 2 En collavuraziun cun las  vischnancas,  cun las  regiuns,  cun las corporaziuns da  vischnancas u cun organisaziuns sumegliantas po il chantun empustar in'avertura che  surpassa  quella  tenor  l'alinea 1  (avertura  supplementara),  e  quai  resguardond  la  dumonda sco er la rentabilitad. 3 La  procedura  d'empustaziun  sa  drizza  tenor  las  disposiziuns  respectivas  da  l'Ordinaziun davart l'indemnisaziun dal transport regiunal da persunas1) concernent  empustaziuns cuminaivlas da la Confederaziun e dals chantuns, uschenavant ch'il  chantun  na  relascha  betg  disposiziuns  divergentas  per  l'avertura  fundamentala  e  supplementara.  Empè  da  la  Confederaziun  (Uffizi  federal  da  traffic)  agescha  il  chantun. Per regla è il chantun cumpetent per l'empustaziun tenor l'alinea 2. 4 Durant l'onn tranteren da la procedura d'empustaziun da la Confederaziun che dura  2  onns  po  il  chantun  adattar  l'empustaziun da l'avertura  da basa u da  l'avertura  supplementara.  Art.  9 Traffic local 1 Per empustar il traffic local èn cumpetentas las vischnancas. 2 L'empustaziun sto vegnir coordinada cun las chadainas da transport da la purschida  surordinada dal traffic public.  2.3.2. Transport da rauba cun la viafier  Art.  10 Rolla dal chantun 1 Il  chantun  emposta  il  transport  da  rauba  cun  la  viafier  da  las  interpresas  da   transport ch'èn activas en il chantun Grischun.  1) CS 745.16  4    http://db.clex.ch/link/Bund/745.16/rm    872.100   3. Contribuziuns  Art.  11 Finanziaziun 1 Las contribuziuns chantunalas vegnan finanziadas sur las finanzas generalas dal   chantun.  3.1. CONTRIBUZIUNS DA GESTIUN  Art.  12 Traffic public 1 Il chantun paja sia part als custs betg cuvrids dal traffic regiunal da persunas. 2 Il chantun finanziescha ils custs betg cuvrids da l'avertura fundamentala. 3 Il chantun paja ina contribuziun da 50 fin 80 pertschient als custs betg cuvrids da  l'avertura supplementara. En cas da pliras vischnancas vegn la part dals custs vi dals  custs betg cuvrids da l'avertura supplementara calculada per mintga vischnanca tenor  il dumber d'abitantas e d'abitants, nun che las vischnancas fixeschian in'autra clav da   repartiziun. 4 Las vischnancas finanzieschan ils custs dal traffic local. 5 Ils  custs  d'amortisaziun  e  da  finanziaziun  d'investiziuns  novas  e  d'investiziuns  substitutivas  valan  per  regla  sco  custs  indemnisabels,  uschenavant  che  quels  èn  vegnids approvads ordavant dals empustaders.  Art.  13 Transport da rauba cun la viafier 1 Il chantun paja sia part als custs betg cuvrids dal transport da rauba cun la viafier.  Art.  14 Cunvegnas davart la purschida 1 Il chantun fa cunvegnas davart la purschida cun las interpresas da transport per la  purschida ch'el ha empustà en atgna cumpetenza. 2 Dal rest vegn la cunvegna davart la purschida concludida tenor las disposiziuns  respectivas  da  l'Ordinaziun  davart  l'indemnisaziun  dal  transport  da  persunas  regiunal1).  Art.  15 Transport d'autos 1 A  favur  dal  transport  d'autos  cun  la  viafier  na  vegnan  concedidas  naginas  contribuziuns. 2 Per  singulas  colliaziuns  po  il  chantun  pajar  excepziunalmain  per  motivs  da  la  politica  regiunala  u  per  auters  motivs  impurtants  contribuziuns  als  custs  betg  cuvrids,  sch'il  manaschi  da  talas  colliaziuns  n'è  betg  supportabel  per  motivs  economics.  1) CS 745.16   5   http://db.clex.ch/link/Bund/745.16/rm   872.100    Art.  16 Purschidas transcunfinalas 1 Il  chantun  po  sa  participar  a  l'empustaziun  da  purschidas  transcunfinalas  en  il  traffic da lingia, sche las parts interessadas ordaifer il chantun sa participeschan en  moda adequata a la finanziaziun dals custs betg cuvrids. 2 Per  trajects  curts  ordaifer  il  territori  chantunal  po  il  chantun  excepziunalmain  desister da la participaziun finanziala da terzas varts.  3.2. CONTRIBUZIUNS DA PROMOZIUN  Art.  17 Mesiras per promover il traffic public 1 Per promover il traffic public po il chantun conceder contribuziuns. Las suandantas  mesiras pon vegnir sustegnidas: a) lingias turisticas dal traffic public; b) manaschis d'emprova; c) mesiras transcunfinalas; d) novas furmas da mobilitad; e) mesiras  en connex cun il  traffic  public,  che eviteschan u che reduceschan   essenzialmain l'emissiun da CO ;₂ f) ulteriuras mesiras che faciliteschan l'utilisaziun dals meds da traffic public u   che promovan la midada a quels; g) consorzis tariffars. 2 Las  contribuziuns  importan  fin  50 pertschient  dals  custs  betg  cuvrids.  Las  contribuziuns vegnan fixadas tenor l'interess chantunal per la mesira ord vista dal  traffic public. 3 Sche l'interess dal chantun per la mesira predominescha, po il chantun augmentar  las contribuziuns tenor l'alinea 2. 4 Exclusa è  la  promoziun,  sche las  mesiras  èn d'attribuir  exclusivamain al  traffic  local. In'excepziun è l'artitgel 22 da questa lescha.  Art.  18 Lingias turisticas dal traffic public 1 Il chantun po conceder contribuziuns a favur da lingias turisticas dal traffic public. 2 Las  lingias  turisticas  na  dastgan  betg  avair  in  caracter  d'avertura  direct  e  betg   concurrenzar  purschidas  dal  traffic  regiunal  e  local  da  persunas,  mabain  ston  cuntanscher in effect da midada al traffic public.  Art.  19 Manaschis d'emprova 1 Durant il manaschi d'emprova po il chantun conceder contribuziuns. 2 Suenter la terminaziun dal manaschi d'emprova sto il project vegnir finanzià tenor  l'artitgel 12 u tenor l'artitgel 21 da questa lescha. 3 Il manaschi d'emprova vegn renconuschì per ina durada da fin 5 onns.  6       872.100   Art.  20 Mesiras transcunfinalas 1 Il  chantun  po  conceder  contribuziuns  a  favur  da  mesiras  transcunfinalas,  sche  quellas cuntanschan in effect da midada al traffic public e sche las parts interessadas  ordaifer il chantun sa participeschan adequatamain a la finanziaziun. 2 Sche  la  mesira  pertutga  ina  purschida  cun  in  curt  traject  ordaifer  il  territori   chantunal, po il chantun excepziunalmain desister da la participaziun finanziala da  terzas varts.  Art.  21 Novas furmas da mobilitad 1 Il chantun po conceder contribuziuns a favur da novas furmas da mobilitad per  in'avertura cunvegnenta ed effizienta da lieus.  Art.  22 Mesiras per evitar u per reducir considerablamain l'emissiun da CO₂ 1 Il chantun po conceder contribuziuns a favur da mesiras en connex cun il traffic   public, che eviteschan u che reduceschan essenzialmain l'emissiun da CO .₂  Art.  23 Ulteriuras mesiras 1 Il chantun po conceder contribuziuns a favur d'ulteriuras mesiras che faciliteschan  l'utilisaziun dals meds da traffic public u che promovan la midada a quels. Quai èn   en spezial: a) mesiras d'infurmaziun, da commerzialisaziun e da promoziun da la vendita; b) ulteriuras  purschidas  per  garantir  las  chadainas  da  transport  e  talas  che   daventan necessarias en cas d'eveniments extraordinaris; c) occurrenzas,  per  las  qualas  vegn  messa  a  disposiziun  ina  purschida   supplementara per las persunas participadas e per ils giasts per meglierar la  colliaziun cun il traffic public;  d) facilitaziuns  tariffaras  tenor  la  Lescha  federala  davart  il  transport  da  persunas1).  Art.  24 Premissas e relaziun tranter las differentas contribuziuns 1 Contribuziuns a mesiras per promover il traffic public or da meds finanzials da la  Confederaziun vegnan concedidas tenor lur premissas da contribuziun. Ellas ston  vegnir resguardadas per calcular la contribuziun chantunala. 2 Il dretg da survegnir contribuziuns or da programs da promoziun tenor l'alinea 1  n'ha betg in effect liant per la promoziun chantunala. 3 Contribuziuns da promoziun tenor questa lescha pon vegnir cumuladas. Ensemen  cun autras contribuziuns da la Confederaziun e dal chantun na dastgan ellas per regla  betg surpassar 80 pertschient dals custs betg cuvrids per la singula mesira.  1) CS 745.1   7   http://db.clex.ch/link/Bund/745.1/rm   872.100    4 Las premissas envers l'atgna prestaziun, envers la perdita, envers divergenzas dal   project  u  envers  l'utilisaziun  per  in  auter  intent  resultan  confurm  al  senn  dals  artitgels 31 ss. da questa lescha.  Art.  25 Consorzis tariffars 1 Il  chantun  sustegna  la  collavuraziun  tranter  las  interpresas  dal  traffic  public  e  stgaffescha  las  premissas  per  introducir  consorzis  tariffars.  El  po  conceder  contribuziuns a consorzis tariffars che permettan l'utilisaziun d'in unic bigliet per ina  tariffa ch'è independenta dal med da transport e dal lieu da midada. 2 Las contribuziuns vegnan pajadas a l'instituziun purtadra. 3 Il chantun ed ils ulteriurs empustaders reglan l'indemnisaziun en ina cunvegna da  collavuraziun cun las interpresas da transport. 4 Tut las interpresas da transport  dal traffic public che survegnan prestaziuns dal  chantun e da las  vischnancas sin  basa da questa  lescha pon vegnir  obligadas da   collavurar en in consorzi tariffar.  3.3. CONTRIBUZIUNS D'INVESTIZIUN  Art.  26 Infrastructuras da la viafier 1 Il  chantun  po  conceder  contribuziuns  per  construir  e  per  engrondir  las  infrastructuras  da  viafier  che  na  vegnan  betg  finanziadas  sur  il  fond  per  l'infrastructura da viafier da la Confederaziun. 2 Las contribuziuns vegnan pajadas da princip a la construidra u al construider da  l'infrastructura. 3 Las  contribuziuns  vegnan  fixadas  tenor  l'interess  chantunal.  La  contribuziun  importa  fin  50 pertschient dals  custs  imputabels.  En cas da projects  d'in  interess  chantunal spezial po il chantun augmentar las contribuziuns. 4 Il chantun po prefinanziar contribuziuns da la Confederaziun per infrastructuras da  viafier, sch'il project serva al traffic public dal chantun.  Art.  27 Edifizis, stabiliments ed indrizs da traffic d'interpresas da transport  sin via dal traffic public  1 Il  chantun  po  conceder  contribuziuns  per  construir  e  per  renovar  edifizis,  stabiliments ed indrizs da traffic d'interpresas da transport sin via dal traffic public. 2 Las contribuziuns vegnan pajadas a la construidra u al construider. 3 Las  contribuziuns  vegnan  fixadas  tenor  l'interess  chantunal.  La  contribuziun  importa fin 50 pertschient dals custs imputabels. Sche l'interess dal chantun per ina  mesira predominescha, po il chantun augmentar las contribuziuns. 4 Per construir e per renovar projects che servan exclusivamain al traffic local na  vegnan betg pajadas contribuziuns.  8       872.100   Art.  28 Stabiliments da park and ride e da bike and ride 1 Il chantun po conceder contribuziuns per construir stabiliments da park and ride e  da bike and ride. 2 Las  contribuziuns  vegnan  fixadas  tenor  l'interess  chantunal.  La  contribuziun  importa fin 30 pertschient dals custs imputabels.  Art.  29 Binaris da colliaziun 1 Il  chantun  po  conceder  contribuziuns  per  construir  e  per  renovar  binaris  da  colliaziun. 2 La  definiziun,  las  premissas,  ils  custs  imputabels  sco  er  las  pretensiuns  e  las  cundiziuns  per  promover  binaris  da  colliaziun  sa  drizzan  tenor  las  disposiziuns  respectivas da la Lescha federala davart il transport da rauba tras las interpresas da  viafier e da navigaziun1),  uschenavant ch'il  chantun na relascha betg disposiziuns  divergentas. 3 Las  contribuziuns  vegnan  fixadas  tenor  l'interess  chantunal.  La  contribuziun  importa fin 30 pertschient dals custs imputabels.  Art.  30 Transport da rauba cumbinà cun la viafier 1 Il  chantun po conceder  contribuziuns per  construir,  per  acquistar  e  per renovar  stabiliments  che  servan  a  transferir  rauba  sin  la  viafier  en  il  transport  da  rauba  cumbinà cun la viafier. 2 La  definiziun,  las  premissas,  ils  custs  imputabels  sco  er  las  pretensiuns  e  las  cundiziuns per promover il  transport  da rauba cumbinà cun la viafier sa drizzan   tenor las disposiziuns respectivas da la Lescha federala davart il transport da rauba   tras las interpresas da viafier e da navigaziun2), uschenavant ch'il chantun na relascha  betg disposiziuns divergentas. 3 Las  contribuziuns  vegnan  fixadas  tenor  l'interess  chantunal.  La  contribuziun  importa fin 50 pertschient dals custs imputabels.  Art.  31 Atgnas prestaziuns 1 La petenta  u il  petent  ubain ulteriuras  parts interessadas vi da las  mesiras,  sco  vischnancas u terzas varts, ston furnir in'atgna prestaziun adequata. 2 Vischnancas  vischinas  betg  involvidas  ston  sa  participar  a  la  finanziaziun  da  projects ch'èn d'in interess spezial per ellas.  Art.  32 Perdita 1 Sche la petenta u il petent cumenza cun la realisaziun dal project u sch'i vegnan  fatgas  acquisiziuns  respectivamain  empustaziuns  gia  avant  la  garanzia  da  contribuziuns, na vegnan concedidas naginas contribuziuns.  1) CS 742.41 2) CS 742.41   9   http://db.clex.ch/link/Bund/742.41/rm http://db.clex.ch/link/Bund/742.41/rm   872.100    2 Il chantun po permetter a la petenta u al petent da cumenzar anticipadamain cun las  lavurs  da  construcziun  u  da  far  anticipadamain  l'acquisiziun  respectivamain  l'empustaziun. 3 Questa permissiun anticipada na dat nagin dretg da survegnir contribuziuns.  Art.  33 Divergenzas dal project 1 Sche l'edifizi, il stabiliment u l'empustaziun divergescha da la dumonda che furma  la basa per la disposiziun da contribuziun u per la decisiun da contribuziun, po il   chantun reducir, stritgar u pretender enavos las contribuziuns per il project. 2 La  petenta  u  il  petent  dastga  far  midadas  essenzialas  dal  project  u  talas  che  chaschunan custs supplementars mo cun l'approvaziun precedenta dal chantun.  Art.  34 Utilisaziun per in auter intent 1 Sche projects tenor ils artitgels 26 ss. da questa lescha, che vegnan sustegnids dal  chantun,  vegnan  utilisads  per  in  auter  intent  u  cuntrari  a  l'intent,  ston  las   contribuziuns vegnir restituidas proporziunalmain ed immediatamain al chantun. 2 En cas excepziunals po la Regenza desister sin dumonda d'ina restituziun.  3.4. ULTERIURAS CONTRIBUZIUNS  Art.  35 Patrimoni istoric e cultural 1 Il  chantun po conceder  contribuziuns  a  favur  da mesiras  per  mantegnair  e  per  intermediar il patrimoni istoric e cultural dal traffic public. 2 La promoziun ha lieu sin basa d'ina cunvegna da prestaziun cun il chantun.  4. Urari  Art.  36 Regiuns d'urari e procedura d'urari 1 Il  chantun  fixescha  las  regiuns  d'urari  ed  ils  princips  da  la  procedura  d'urari,   sch'ellas na vegnan betg prescrittas da la Confederaziun. 2 Las  regiuns  d'urari  coordineschan  ils  giavischs  e  las  dumondas  da  la  regiun  respectiva en connex cun il traffic public. Ellas suttamettan al chantun en spezial  propostas per concepir la purschida dal traffic public en la regiun e dumondas per  giavischs areguard l'urari. 3 Las  regiuns  d'urari  èn  libras  da  concepir  la  procedura  d'urari  per  la  regiun  respectiva  e  pon  delegar  las  incumbensas  tenor  l'alinea 2  a  corporaziuns  da  vischnancas u ad organisaziuns sumegliantas. 4 La Regenza elegia la presidenta u il president d'urari per mintga regiun d'urari.  10       872.100   5. Controlla tenor il dretg da subvenziun  Art.  37 Contribuziuns da gestiun dal chantun 1 Ils  quints  e  las  bilantschas  da  las  interpresas  da  transport  che  survegnan  contribuziuns da gestiun dal chantun, ma che n'èn betg suttamessas a la controlla   tenor il dretg da subvenziun confurm a las disposiziuns respectivas da la Lescha  federala  davart  il  transport  da  persunas1),  pon  vegnir  pretendids  dal  chantun.  Il  chantun  po  pretender  documents  supplementars  ed  ulteriuras  cumprovas  da  las  interpresas da transport. 2 Il chantun po controllar periodicamain u tenor basegn, sche las contribuziuns ch'el   ha concedì a las interpresas da transport sin basa d'ina cunvegna davart la purschida,  sajan vegnidas duvradas confurm a l'intent.  6. Cumpetenzas e giurisdicziun  Art.  38 Cussegl grond 1 Il Cussegl grond fixescha cun il preventiv ils meds finanzials per il traffic public,   quai resguardond il concept chantunal dal traffic public. 2 El po – en cumpetenza finala e cun resalva dals conclus ch'èn necessaris tenor il  dretg d'aczias – transfurmar en agen chapital ils emprests restituibels e tals ch'èn  restituibels  sut  tschertas  cundiziuns  dal  chantun  per  finanziar  l'infrastructura  dal  traffic  public,  en  spezial  per  participar  il  chantun  a  sanaziuns  necessarias  da  la   bilantscha.  Art.  39 Regenza 1 Sche la Confederaziun ed ils chantuns participads fan medemamain quai,  po la   Regenza en cumpetenza finala: a) desister da la restituziun dals emprests restituibels e da tals ch'èn restituibels    sut tschertas cundiziuns dal chantun per finanziar l'infrastructura dal traffic  public confurm a sia part da l'emprest;  b) transfurmar en reservas ils emprests ch'èn restituibels sut tschertas cundiziuns  dal chantun per finanziar l'infrastructura dal traffic public confurm a sia part   da  l'emprest,  en  spezial  per  sa  participar  a  sanaziuns  da  la  bilantscha  necessarias;  c) transfurmar en chapital  d'aczias  ils emprests  ch'èn restituibels sut  tschertas  cundiziuns  dal  chantun,  cun  resalva  dals  conclus  necessaris  tenor  il  dretg  d'aczias e senza midar las relaziuns acziunarias, en spezial per sa participar a  sanaziuns da la bilantscha necessarias.  1) CS 745.1   11   http://db.clex.ch/link/Bund/745.1/rm   872.100    Art.  40 Meds legals 1 Cunter  decisiuns  dal  departament  davart  la  garanzia  u  davart  la  refusa  da  contribuziuns poi vegnir fatg in recurs administrativ tar la Regenza. 2 Las pretensiuns envers il recurs administrativ tenor l'alinea 1 resultan da la Lescha  davart la giurisdicziun administrativa1). 3 Davart  la garanzia u davart  la refusa da contribuziuns,  per las qualas i  n'exista   nagin dretg legal, decida la Regenza definitivamain.  7. Disposiziuns finalas  Art.  41 Disposiziuns transitoricas 1 Questa lescha vegn applitgada er per proceduras ch'èn gia pendentas il mument da  sia  entrada  en  vigur.  Exceptadas  da  quai  èn  las  contribuziuns  chantunalas  a  sanaziuns da projects dal traffic public tenor la Lescha federala davart l'eliminaziun  dals dischavantatgs envers persunas cun impediments2). 2 Per las contribuziuns gia garantidas valan las disposiziuns vertentas.  1) DG 370.100 2) CS 151.3  12    http://db.clex.ch/link/Bund/151.3/rm https://www.gr-lex.gr.ch/data/370.100/rm    872.100   Tabella da las modificaziuns - tenor conclus  Data dal conclus Entrada en vigur Element Modificaziun Publicaziun en la CUL 02-09-2022 01-01-2023 relasch emprima versiun 2022-048   13     872.100    Tabella da las modificaziuns - tenor element  Element Data dal conclus Entrada en vigur Modificaziun Publicaziun en la CUL relasch 02-09-2022 01-01-2023 emprima versiun 2022-048  14     	1. Disposiziuns generalas 	Art. 1 Object e champ d'applicaziun 	Art. 2 Intent 	Art. 3 Coordinaziun e collavuraziun 	Art. 4 Noziuns  	2. Purschida 	2.1. Planisaziun 	Art. 5 Concept chantunal dal traffic public  	2.2. Avertura 	Art. 6 Stgalims da purschida en il traffic public 	Art. 7 Tips d'avertura en il traffic public  	2.3. Empustaziun 	2.3.1. Traffic public 	Art. 8 Avertura da basa e supplementara 	Art. 9 Traffic local  	2.3.2. Transport da rauba cun la viafier 	Art. 10 Rolla dal chantun    	3. Contribuziuns 	Art. 11 Finanziaziun 	3.1. Contribuziuns da gestiun 	Art. 12 Traffic public 	Art. 13 Transport da rauba cun la viafier 	Art. 14 Cunvegnas davart la purschida 	Art. 15 Transport d'autos 	Art. 16 Purschidas transcunfinalas  	3.2. Contribuziuns da promoziun 	Art. 17 Mesiras per promover il traffic public 	Art. 18 Lingias turisticas dal traffic public 	Art. 19 Manaschis d'emprova 	Art. 20 Mesiras transcunfinalas 	Art. 21 Novas furmas da mobilitad 	Art. 22 Mesiras per evitar u per reducir considerablamain l'emissiun da CO₂ 	Art. 23 Ulteriuras mesiras 	Art. 24 Premissas e relaziun tranter las differentas contribuziuns 	Art. 25 Consorzis tariffars  	3.3. Contribuziuns d'investiziun 	Art. 26 Infrastructuras da la viafier 	Art. 27 Edifizis, stabiliments ed indrizs da traffic d'interpresas da transport sin via dal traffic public 	Art. 28 Stabiliments da park and ride e da bike and ride 	Art. 29 Binaris da colliaziun 	Art. 30 Transport da rauba cumbinà cun la viafier 	Art. 31 Atgnas prestaziuns 	Art. 32 Perdita 	Art. 33 Divergenzas dal project 	Art. 34 Utilisaziun per in auter intent  	3.4. Ulteriuras contribuziuns 	Art. 35 Patrimoni istoric e cultural   	4. Urari 	Art. 36 Regiuns d'urari e procedura d'urari  	5. Controlla tenor il dretg da subvenziun 	Art. 37 Contribuziuns da gestiun dal chantun  	6. Cumpetenzas e giurisdicziun 	Art. 38 Cussegl grond 	Art. 39 Regenza 	Art. 40 Meds legals  	7. Disposiziuns finalas 	Art. 41 Disposiziuns transitoricas   		2022-12-21T11:59:40+0100 	"7001 Chur" 	"Gesetzessammlung Kanton Graubünden"